CELEX: 52018PC0318
Language: lv
Date: 2018-05-25
Title: Priekšlikums PADOMES ĪSTENOŠANAS LĒMUMS par tās atlases komitejas darbības noteikumiem, kura paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē

EIROPAS KOMISIJA
            Briselē, 25.5.2018
            COM(2018) 318 final
            2018/0163(NLE)
            Priekšlikums
            PADOMES ĪSTENOŠANAS LĒMUMS
            par tās atlases komitejas darbības noteikumiem, kura paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (FMT:ItalicEPPO) izveidē
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Padomes Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē, tika pieņemta 2017. gada 12. oktobrī un stājās spēkā 2017. gada 20. novembrī. Saskaņā ar minētās regulas 20. pantu Komisija ir atbildīga par EPPO izveidi un tās sākotnējo administratīvo darbību, līdz EPPO ir spēja īstenot pašai savu budžetu. Komisija veic visus nepieciešamos pasākumus, lai nodrošinātu ātru EPPO izveidi. Saskaņā ar regulas 120. pantu un ievērojot trīs gadu izveides posmu, Komisijas mērķis ir sākt EPPO darbību līdz 2020. gada beigām. 
               
               
                  Svarīgs aspekts EPPO izveidē un tās darbības uzsākšanā ir saistīts ar personāla, jo īpaši Eiropas galvenā prokurora un Eiropas prokuroru, atlasi un iecelšanu amatā. Lai atlasītu EPPO Eiropas galveno prokuroru un Eiropas prokurorus, Regulas (ES) 2017/1939 14. panta 3. punktā paredzēts, ka Padome nosaka atlases komitejas darbības noteikumus un pieņem lēmumu, ar ko pēc Komisijas priekšlikuma ieceļ tās locekļus. Šajā nolūkā Komisija ierosina Padomes Īstenošanas lēmumu, kura pielikumā pievienoti atlases komitejas darbības noteikumi. 
               
               
                  Atlases komitejas galvenais uzdevums būs sagatavot Eiropas galvenā prokurora amatam kvalificēto kandidātu gala sarakstu, pirms Eiropas Parlaments un Padome ieceļ viņu amatā, un sniegt motivētu atzinumu par Eiropas prokuroru kandidātu kvalifikāciju, pirms Padome ieceļ viņus/viņas amatā. Komisijas ierosinātie darbības noteikumi nodrošina, ka atlases komiteja varēs veikt savus uzdevumus pēc iespējas efektīvi. Tāpēc pielikumā iekļauti noteikumi par atlases komitejas uzdevumiem, sastāvu, sekretariātu un lēmumu pieņemšanas procedūrām, kā arī noteikumi par kandidātu sarindošanu, finanšu noteikumiem, personas datu apstrādi un atlases komitejas valodu režīmu. 
               
            
            
               •Saskanība ar spēkā esošajiem noteikumiem politikas jomā
            
            
               
                  EPPO izveide ir paredzēta LESD 86. pantā. EPPO būs pirmā ES struktūra ar kriminālizmeklēšanas un kriminālvajāšanas pilnvarām attiecībā uz noziegumiem, kas skar Savienības finanšu intereses, un būs pilnīgi jauna dalībniece Eiropas tiesiskajā regulējumā. Gaidāms, ka EPPO radīs konsekventāku un efektīvāku kriminālvajāšanas politiku attiecībā uz noziegumiem, kas skar ES budžetu, un rezultātā būs lielāks skaits kriminālvajāšanu, notiesājošu spriedumu un augstāks krāpniecības dēļ zaudētu Savienības līdzekļu atgūšanas līmenis. 
               
               
                  Iesniedzot šo priekšlikumu Padomes Īstenošanas lēmumam kopā ar tā pielikumā iekļautajiem atlases komitejas darbības noteikumiem, Komisija pilda savu Padomes Regulas (ES) 2017/1939 14. panta 3. punktā noteikto pienākumu. Šis priekšlikums ļaus uzsākt vajadzīgās EPPO Eiropas galvenā prokurora un Eiropas prokuroru atlases un iecelšanas procedūras. Tāpēc šis priekšlikums pilnībā atbilst spēkā esošajiem noteikumiem attiecīgajā politikas jomā. 
               
            
            
               •Saskanība ar citām Savienības politikas jomām
            
            
               
                  Šī iniciatīva atbilst citām Savienības politikas jomām un norisēm likumdošanas jomā, kuru mērķis ir stiprināt Savienības finanšu interešu aizsardzību. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Priekšlikuma pamatā ir LESD 291. pants saistībā ar Padomes Regulas (ES) 2017/1939 14. panta 3. punktu un 16. panta 2. punktu. 
               
            
            
               •Subsidiaritāte (neekskluzīvas kompetences gadījumā) 
            
            
               
                  Saskaņā ar Padomes Regulas (ES) 2017/1939 14. panta 3. punktu Komisijai ir juridisks pienākums iesniegt atlases komitejas darbības noteikumu priekšlikumu. Šis priekšlikums ir būtisks, lai nodrošinātu, ka atlases komiteja varētu veikt savus uzdevumus pēc iespējas efektīvi, lai bez kavēšanās atlasītu un ieceltu Eiropas galveno prokuroru un EPPO Eiropas prokurorus. 
               
            
            
               •Proporcionalitāte
            
            
               
                  Šis priekšlikums attiecas tikai uz to, kas nepieciešams, lai sasniegtu izvirzītos mērķus, un tāpēc tas atbilst proporcionalitātes principam. Šis priekšlikums ir tieši saistīts ar Padomes Regulas (ES) 2017/1939 stāšanos spēkā, un tam ir būtiska nozīme, lai nodrošinātu ātru EPPO izveidi. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               
                  Ņemot vērā šā priekšlikuma uz īpašu mērķi vērsto un ierobežotu būtību un to, ka šis priekšlikums atbilst Padomes Regulas (ES) 2017/1939 14. panta 3. punktā noteiktajam Komisijas pienākumam, netika veikti ex post izvērtējumi, apspriešanās ar ieinteresētajām personām un ietekmes novērtējumi. 
               
            
            
               4.IETEKME UZ BUDŽETU
            
            
               
                  Šā priekšlikuma pielikuma VIII punktā izklāstīts, ka atlases komitejas locekļiem, kuriem jādodas prom no savas dzīvesvietas, lai veiktu savus pienākumus, ir tiesības uz izdevumu atlīdzināšanu un pabalstu saskaņā ar Padomes Regulas (ES) 2016/300 9. pantu. Attiecīgos izdevumus sedz Padome. 
               
               
                  Komisija būs atbildīga par komitejas sekretariātu un nodrošinās darba grupas darbam vajadzīgo administratīvo atbalstu. Šiem uzdevumiem nebūs finansiālas ietekmes. 
               
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               
                  Ņemot vērā šā pasākuma raksturu, īstenošana nav vajadzīga. 
               
            
            
               •Paskaidrojošie dokumenti (attiecībā uz direktīvām)
            
            
               
                  Šim priekšlikumam nav vajadzīgi skaidrojoši dokumenti par transponēšanu. 
               
            
            
               •Konkrēto priekšlikuma noteikumu detalizēts skaidrojums
            
            
               Pielikuma I punktā noteikti atlases komitejas uzdevumi saskaņā ar Padomes Regulas (ES) 2017/1939 14. panta 3. punktu un 16. panta 2. punktu. 
            
            
               II punktā ir aprakstīts atlases komitejas sastāvs un komitejas locekļu pilnvaru termiņš. Saskaņā ar Padomes Regulas (ES) 2017/1939 14. panta 3. punktu atlases komiteja sastāv no Tiesas un Revīzijas palātas bijušajiem locekļiem, bijušajiem Eurojust valstu locekļiem, valstu augstāko tiesu locekļiem, augsta līmeņa prokuroriem un vispāratzītiem kompetentiem juristiem. Minētajā punktā tiek precizēts, ka atlases komitejas locekļi iecelšanas brīdī atbilst vismaz vienam no iepriekš minētajiem kritērijiem. II punktā arī paskaidrots, ka atlases komitejas locekļus ieceļ Padome uz četriem gadiem. Turklāt minētajā punktā ir paredzēti noteikumi par dalībnieku aizstāšanu pirms to pilnvaru termiņa beigām. 
            
            
               III punkts paredz noteikumus par atlases komitejas priekšsēdētāju un sekretariātu. Minētajā punktā ir paskaidrots, ka Komisija ir atbildīga par komitejas sekretariātu un nosaka sekretariāta uzdevumus. 
            
            
               IV punktā paredzēti atlases komitejas apspriežu noteikumi. 
            
            
               V punktā ir paskaidrots, ka atlases komitejai tiks iesniegti visi pieteikumi uz Eiropas galvenā prokurora amatu un Eiropas prokuroru kandidatūras. Turklāt V punktā ir paredzēta iespēja, ka atlases komiteja var pieprasīt, lai pieteikuma iesniedzēji vai izvirzošo dalībvalstu valdības iesniedz papildu informāciju. 
            
            
               VI punktā ir noteiktas piemērojamās Eiropas galvenā prokurora, kā arī Eiropas prokuroru iecelšanas procedūras. Attiecībā uz Eiropas galveno prokuroru minētajā punktā ir uzsvērts, ka atlases komiteja pārskatīs pieteikumus attiecībā uz prasībām, kas noteiktas Regulas (ES) 2017/1939 14. panta 2. punktā, kā sīkāk norādīts paziņojumā par vakanci. Atlases komiteja sarindos kandidātus, kuri atbilst prasībām, un uzklausīs pietiekamu skaitu augstāk ierindoto kandidātu. Pretendentus, kuri neatbilst atbilstības prasībām vai kurus neuzaicina uz interviju atlases komitejā, informē par iemesliem. Attiecībā uz Eiropas prokuroriem minētajā punktā ir noteikts, ka komiteja izskatīs kandidatūras, ņemot vērā Padomes Regulas (ES) 2017/1939 16. panta 1. punktā izklāstītās prasības, un uzklausīs izvirzītos kandidātus. 
            
            
               VII punktā plašāk izklāstīta VI punktā noteiktā procedūra un norādīts, ka atlases komiteja sagatavo gala sarakstu ar trim līdz pieciem kandidātiem uz Eiropas galvenā prokurora amatu un šo sarakstu iesniedz Eiropas Parlamentam un Padomei. Kandidāti, kuri nav iekļauti gala sarakstā, tiks informēti par iemesliem un saskaņā ar Civildienesta noteikumu 90. panta 2. punktu var iesniegt sūdzību izskatīšanai Padomē. Lai gan atlases komiteja sarindo kandidātus pēc viņu kvalifikācijas un pieredzes, šis sarindojums Eiropas Parlamentam un Padomei nebūs saistošs. Attiecībā uz Eiropas prokurora amatu atlases komiteja sniegs atzinumu par kandidātu kvalifikāciju Eiropas prokurora pienākumu veikšanai, un skaidri norādīs, vai kandidāts atbilst Regulas (ES) 2017/1939 16. panta 1. punkta nosacījumiem. Lai gan atlases komiteja sarindo kandidātus pēc viņu kvalifikācijas un pieredzes, šis sarindojums Padomei nebūs saistošs. Minētais punkts paredz arī noteikumus situācijā, kad Eiropas prokurora amatam izvirzītie kandidāti neatbilst vajadzīgajiem nosacījumiem. 
            
            
               VIII punktā ir izklāstīti finanšu noteikumi. Atlases komitejas locekļiem, kuriem jādodas prom no savas dzīvesvietas, lai veiktu savus pienākumus, ir tiesības uz izdevumu atlīdzināšanu un pabalstu saskaņā ar Padomes Regulas (ES) 2016/300 9. pantu. Attiecīgos izdevumus sedz Padome. 
            
            
               IX punktā ir noteikts, ka par personas datu apstrādi atlases komitejas darbā saskaņā ar Regulu (EK) Nr. 45/2001 ir atbildīga Komisija. Minētais punkts arī nodrošina, ka noteikumi, kas attiecas uz atlases komitejas darbā apstrādātās informācijas drošību un piekļuvi šai informācijai, ir noteikumi, ko piemēro Komisijai. 
            
            
               X punktā izklāstīts atlases komitejas valodu režīms un noteikts, ka komiteja pēc priekšsēdētāja priekšlikuma noteiks apspriežu valodu režīmu. 
            
         
         
            
            
               2018/0163 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par tās atlases komitejas darbības noteikumiem, kura paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidē, un jo īpaši tās 14. panta 3. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Regulā (ES) 2017/1939 paredzēts, ka Eiropas Parlaments un Padome, savstarpēji vienojoties, ieceļ Eiropas galveno prokuroru, izvēloties no kvalificētu kandidātu gala saraksta, kuru izveido atlases komiteja un kurš sastāv no bijušajiem Tiesas un Revīzijas palātas locekļiem, bijušajiem Eurojust valstu locekļiem, valstu augstāko tiesu locekļiem, augsta līmeņa prokuroriem un vispāratzītiem kompetentiem juristiem, kā arī viena Eiropas Parlamenta ierosināta locekļa. 
            
            
               (2)Regulā (ES) 2017/1939 arī noteikts, ka Padome ieceļ katru Eiropas prokuroru, izvēloties no trim kandidātiem, kurus izraugās katra dalībvalsts pēc tam, kad no atlases komitejas saņemts motivēts atzinums.
            
            
               (3)Eiropas galvenā prokurora un Eiropas prokuroru atlases procedūrai vajadzētu būt galvenajam elementam, kas nodrošinātu to neatkarību, kas prasīta Regulas (ES) 2017/1939 6. pantā. 
            
            
               (4)Atlases komitejas noteikumiem vajadzētu nodrošināt, ka darba grupai pašai ir nepieciešamā neatkarība un objektivitāte, lai tā varētu veikt savu darbu. 
            
            
               (5)Tāpēc būtu jānosaka atlases komitejas darbības noteikumi,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Regulas (ES) 2017/1939 14. panta 3. punktā paredzētās atlases komitejas darbības noteikumus izklāsta šā lēmuma pielikumā. 
            
            
               2. pants
            
            
               Šis lēmums stājas spēkā tā parakstīšanas dienā.
            
         
         
            
               3. pants
            
            
               Šis lēmums ir adresēts dalībvalstīm.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
      
    ---documentbreak--- 
      
         
               EIROPAS KOMISIJA
            Briselē,25.5.2018
            COM(2018) 318 final
            PIELIKUMS
            dokumentam
            Priekšlikums Padomes īstenošanas lēmums
            par tās atlases komitejas darbības noteikumiem, kura paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē
            
               
         
         
            
               PIELIKUMS 
            
            
               I. Uzdevums 
            
            
               Saskaņā ar Regulas (ES) 2017/1939 14. panta 3. punktu
                  1
                atlases komiteja sagatavo Eiropas galvenā prokurora amatam kvalificēto kandidātu gala sarakstu. Saskaņā ar Regulas (ES) 2017/1939 16. panta 2. punktu tā sniedz arī motivētu atzinumu par Eiropas prokurora amatam izvirzīto kandidātu kvalifikāciju, pirms tos ieceļ Eiropas Parlaments un Padome pirmajā minētajā gadījumā un Padome –otrajā.
            
            
               II. Sastāvs un pilnvaru termiņš 
            
            
               Atlases komitejas sastāvā ir divpadsmit personas, kuras to iecelšanas brīdī ir Tiesas un Revīzijas palātas bijušie locekļi, bijušie Eurojust valstu locekļi, valstu augstāko tiesu locekļi, augsta līmeņa prokurori un vispāratzīti kompetenti juristi. Visiem locekļiem dienā, kad viņus ieceļ amatā, jāatbilst vismaz vienam no iepriekšminētajiem kritērijiem. 
            
            
               Padome pēc Komisijas priekšlikuma ieceļ atlases komitejas locekļus uz četriem gadiem. Vienu no izvēlētajām personām ierosina Eiropas Parlaments. Locekļi, kuru amata pilnvaru laiks beidzas pirms minētā termiņa beigām, tiek aizstāti uz atlikušo pilnvaru termiņu. Komitejas locekļu pilnvaras var atjaunot vienu reizi.
            
            
               II. Priekšsēdētājs un sekretariāts
            
            
               Atlases komitejas priekšsēdētājs ir viens no tās locekļiem, un to ar balsu vairākumu ievēl komitejas locekļi. Komisija nodrošina komitejas sekretariāta pienākumu izpildi. Tas sniedz nepieciešamo administratīvo palīdzību komitejas darbības veikšanā, tostarp dokumentu tulkošanas jomā. Sekretariāts arī nosūta Eiropas Parlamentam un Padomei Eiropas galvenā prokurora amata kandidātu sarakstu un, attiecīgi, Padomei – motivētus atzinumus par kandidātu kvalifikāciju veikt Eiropas prokuroru pienākumus.
            
            
               IV. Apspriedes un kvorums 
            
            
               Atlases komitejas apspriedes ir konfidenciālas, un tās notiek aiz slēgtām durvīm. Komiteja ir lemttiesīga tikai tad, ja piedalās vismaz deviņi locekļi.
            
            
               Atlases komitejas lēmumus pieņem vienprātīgi. Tomēr, ja kāds loceklis ierosina balsošanu, lēmumu pieņem ar klātesošo locekļu vienkāršu balsu vairākumu. Neizšķirta balsojuma gadījumā izšķirošā balss ir priekšsēdētājam.
            
            
               V. Priekšlikumu nodošana komitejai un lūgums sniegt papildu informāciju
            
            
               Tiklīdz ir saņemti pieteikumi Eiropas galvenā prokurora amatam, sekretariāts tos nosūta komisijas priekšsēdētājam. Tas pats attiecas uz izvirzītajām kandidatūrām uz Eiropas prokurora amatu, tostarp uz dalībvalstu iesniegtajiem pavaddokumentiem. 
            
            
               Atlases komiteja var lūgt pretendentiem un attiecībā uz Eiropas prokurora amatam izvirzītajiem kandidātiem – dalībvalsts valdībai sniegt papildu informāciju vai citus materiālus, ko komiteja uzskata par nepieciešamu savām apspriedēm. 
            
            
               VI. Pārskatīšana un uzklausīšana 
            
            
               1. Procedūra Eiropas galvenā prokurora iecelšanai amatā
            
            
               Pēc kandidātu pieteikumu saņemšanas atlases komiteja pārskatīs pieteikumus attiecībā uz prasībām, kas noteiktas Regulas (ES) 2017/1939 14. panta 2. punktā, kā sīkāk norādīts paziņojumā par vakanci. Kandidātus, kuri neatbilst piemērotības prasībām, izslēdz no nākamajiem procedūras posmiem. Komiteja sarindo kandidātus, kuri atbilst prasībām, atbilstoši viņu kvalifikācijai un pieredzei, pamatojoties uz dokumentiem un informāciju, kas sniegta pieteikumā vai sagatavota saskaņā ar V panta noteikumiem. Komiteja uzklausa pietiekamu skaitu augstāk ierindoto kandidātu, lai tā varētu sagatavot VII pantā minēto gala sarakstu. Uzklausīšana notiek klātienē. 
            
            
               Kandidātus, kuri neatbilst atbilstības prasībām vai kurus neuzaicina uz interviju atlases komitejā, informē par iemesliem. Kandidāts var apstrīdēt šo lēmumu, norādot iemeslus, kāpēc viņš/viņa nepiekrīt šķīrējtiesas novērtējumam. Pēc tam komiteja atkārtoti novērtēs kandidāta pieteikumu un rakstiski informēs viņu par savu slēdzienu. Kandidāti, kuri ir izslēgti no atlases procedūras, var iesniegt Padomei sūdzību Civildienesta noteikumu 90. panta 2. punkta nozīmē.
            
            
               2. Procedūra Eiropas prokuroru iecelšanai amatā
            
         
         
            
               Pēc kandidatūru nomināciju saņemšanas atlases komiteja pārskatīs pieteikumus attiecībā uz prasībām, kas noteiktas Regulas (ES) 2017/1939 16. panta 1. punktā. Komiteja uzklausa izvirzītos kandidātus. Uzklausīšana notiek klātienē. 
            
            
               VII. Konstatējumi un pamatojums
            
            
               1. Eiropas galvenais prokurors
            
            
               Pamatojoties uz konstatējumiem pārskatīšanas un uzklausīšanas laikā, atlases komiteja sagatavo gala sarakstu ar trim līdz pieciem kandidātiem, kas jāiesniedz Eiropas Parlamentam un Padomei. Tā norāda iemeslus gala sarakstā iekļauto kandidātu izvēlei. Kandidātus, kuri nav iekļauti gala sarakstā, informē par iemesliem. 
            
            
               Atlases komiteja sarindo kandidātus pēc viņu kvalifikācijas un pieredzes. Sarindojums norāda komitejas prioritāro secību, un Eiropas Parlamentam un Padomei tas nav saistošs. Kandidāti, kuri nav iekļauti komitejas sagatavotajā kvalificēto kandidātu gala sarakstā, var iesniegt Padomei sūdzību Civildienesta noteikumu 90. panta 2. punkta nozīmē.
            
            
               2. Eiropas prokurori
            
            
               Pamatojoties uz pārskatīšanas un uzklausīšanas laikā gūtajiem konstatējumiem, atlases komiteja sniegs atzinumu par kandidātu kvalifikāciju Eiropas prokurora pienākumu veikšanai, un skaidri norādīs, vai kandidāts atbilst Regulas (ES) 2017/1939 16. panta 1. punkta nosacījumiem. Komiteja sniedz sava atzinuma pamatojumu. 
            
            
               Ja izvirzītie kandidāti neatbilst Regulas (ES) 2017/1939 16. panta 1. punktā paredzētajiem nosacījumiem , atlases komiteja ar sekretariāta starpniecību pieprasa attiecīgajai dalībvalstij izvirzīt atbilstošu skaitu jaunu kandidātu. 
            
            
               Komiteja sarindo kandidātus pēc viņu kvalifikācijas un pieredzes. Sarindojums norāda komitejas prioritāro secību, un Padomei tas nav saistošs.
            
            
               VIII. Finanšu noteikumi
            
            
               Atlases komitejas locekļiem, kuriem jādodas prom no savas dzīvesvietas, lai veiktu savus pienākumus, ir tiesības uz izdevumu atlīdzināšanu un pabalstu saskaņā ar Padomes Regulas (ES) 2016/300 9. pantu
                  2
               .
            
            
               Attiecīgos izdevumus sedz Padome.
            
            
               IX. Personas dati
            
            
               Par personas datu apstrādi atlases komitejas darbā saskaņā ar Eiropas Parlamenta un Padomes Regulu (EK) Nr. 45/2001
                  3
                ir atbildīga Komisija. Noteikumi, kas attiecas uz atlases komitejas darbā apstrādātās informācijas drošību un piekļuvi šai informācijai, ir noteikumi, ko piemēro Komisijai.
            
            
               X. Izmantotā valoda 
            
            
               Atlases komiteja pēc priekšsēdētāja ierosinājuma nosaka komitejas darba valodu(-as), ņemot vērā kopīgās valodas, kurās runā tās locekļi.  
            
         
         
            
                  
                     (1)
                  
                        Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei, OV L 283, 31.10.2017. 1. lpp.
               
               
                  
                     (2)
                  
                        Padomes Regula (ES) 2016/300 (2016. gada 29. februāris), ar ko nosaka atalgojumu augstas pakāpes amatpersonām ES iestādēs (OV L 58, 4.3.2016., 1. lpp.).
               
               
                  
                     (3)
                  
                        Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).